Du risikerer at skulle betale din selvrisiko flere gange, hvis rotter har brudt ind i dit hus. I går kunne vi fortælle, at mange nordjyder lige nu oplever, at rotter hærger deres hjem. Nu viser det sig, at forsikringsselskaberne nemt kan tolke rotternes skade på huset som flere skader. Husejer Jesper Gudmundsen står nu til at skulle betale sin selvrisiko hos Codan op til flere gange, fordi rotterne har lavet flere huller i kloaksystemet. - Jeg føler mig snydt. Det var ikke det, forsikringsselskabet lovede, da vi tegnede forsikringen. Dengang gjorde de klart, at jeg skulle betale selvrisiko for hver begivenhed, forklarer han. Men i det seneste svar fra Codan lader det ikke til, at Jesper Gudmundsen slipper med én selvrisiko. - 'Når der opdages flere skader, hvor der er brud på flere såkaldte 'strenge', vil der også være tale om flere selvrisikoer,' lyder det fra Codans skadescenter i en mail. Forbrugerrådet Tænk mener dog, at Jesper har en sag. - Det lader til at rotterne er kommet på én gang i det her tilfælde. Derfor bør han tage en dialog med selskabet - og ellers klage til Ankenævnet i sidste ende, siger jurist Mads Mølgaard Braüner. Codan har dog allerede sendt afgørelser fra lignende sager til husejeren. Her fremgår det, at Jesper Gudmundsen højest sandsynligt vil tabe, hvis han klager til Ankenævnet. Det nordjyske medlem af Folketingets Retsudvalg, Rasmus Prehn (S) mener, at det virker absurd, at en husejer skal betale flere selvrisikoer fordi rotter har forvoldt flere skader samtidigt. Han vil nu tage sagen op med Erhvervs- og Vækstminister Henrik Sass Larsen.

Referat:
Forsikringsselskaber kan kræve, at du betaler din selvrisiko mere end én gang, hvis rotter har lavet mere end én skade i dit hjem.